Kitsnoedel-verskaffer bekyk ná kindersterftes  Howe-kitsnoedels Die nasionale verbruikerskommissie het met ŉ ondersoek na Grandisync CC, die verskaffer van Howe-kitsnoedels, se optrede begin ná die dood van drie kinders nadat hulle van dié noedels geëet het. Grandisync CC is in Uitenhage in die Oos-Kaap gesetel. Sinothando Ngwendu (11), Olwam Ngwendu (7) en die vier maande oue Athenkosi Ngwendu is verlede maand dood kort nadat hulle gekookte noedels geëet het by hul grootouers se huis in New Brighton. Thezi Mabuza, waarnemende kommissaris van die kommissie, het gesê volgens inligting wat aan die kommissie gegee is deur ander reguleerders en die verskaffer, is daar rede om te glo dat Grandisync CC onveilige goedere of goedere wat ŉ potensiële veiligheidsrisiko vir die publiek inhou, verskaf het. Daar word steeds op die uitslag van laboratoriumtoetse gewag en volgens Mabuza sal die ondersoek die kommissie help om die aard, oorsaak en omvang van die risiko aan die publiek te begryp. “Indien ons ondersoek aan die lig bring dat Grandisync CC die bepalings van die Wet op Verbruikersbeskerming oortree het, sal ons die saak na die nasionale verbruikerstribunaal verwys vir die oplegging van ŉ administratiewe fooi van 10% van hul totale jaarlikse wins of R1 miljoen, watter een ook al groter is. “As reguleerder in die voedselveiligheid-omgewing sal ons uitvind wat gebeur het om te verseker dat diegene wat daarvoor verantwoordelik is, aanspreeklik gehou word.” Maroela Media het vroeër berig die departement van gesondheid het ŉ dringende ondersoek van stapel gestuur ná die dood van minstens vyf kinders nadat hulle noedels geëet het om vas te stel of enige produkte onmiddellik onttrek moet word. Thato Makofane (9) en haar ouer broer Keamoketswe Makofane (13) van Mpumalanga is ook in November dood nadat hulle kitsnoedels vir ontbyt geëet het.